Yildiz Akdogan (S), 2010-05-25:
Digitalisering af den offentlige sektor er relevant og nødvendig, og som ministeren også sagde, er det faktisk politikernes ansvar.
Det er det ud fra et nytteperspektiv, nemlig at man bør og skal digitalisere, men også ud fra et effektiviseringsperspektiv er det nødvendigt.
Især når vi stadig væk har en ambition om at være en it-nation, er det i hvert fald den rigtige vej at gå.
Jeg kan give et eksempel fra min egen kommune, Københavns Kommune, hvor det har vist sig, at det faktisk kan betale sig at digitalisere.
Antallet af henvendelser til Københavns Kommune er oppe på 13 millioner årligt og en henvendelse på papir eller i kuvert koster kommunen 110 kr., mens det kun koster 3 kr., hvis borgeren selv kan klare sit ærinde via kommunens hjemmeside.
Så der er altså store summer at hente, hvis man vælger at digitalisere.
Men en ting er at digitalisere; noget andet er selvfølgelig at forholde sig til de udfordringer og den radikale ændring, som digitaliseringen medfører for den enkelte borger og for den enkelte bruger.
Derfor er det også nødvendigt, at man holder fast i nogle enkelte konkrete krav i forhold til digitaliseringen af det offentlige.
Digitaliseringen skal ikke fremmedgøre eller hægte de borgere af, der ønsker at være med.
Der er i dag stadig væk 41 pct. af alle danske borgere, som ifølge ministeriets eget it-barometer ikke kan vedhæfte et dokument på en mail eller søge med en søgemaskine som Google.
Det bliver næppe nemmere for dem at gå ind at udfylde nogle dokumenter på hjemmesider eller hente nogle ansøgningsformularer.
Det samme gælder også it-tilgængelighed.
Vi har stadig væk en række hjemmesider, som i den grad dumper i forhold til de mennesker, som f.eks. har et synshandicap.
En nylig undersøgelse har netop vist, at der her også er rigtig, rigtig mange sider såsom SKATs, der har et problem i forhold til netop it-tilgængelighed.
Det er også vigtigt, at der for de mennesker, de borgere, der ikke kan benytte sig af den her moderne form, som digitaliseringsstrategien jo medfører, er de nødvendige suppleringer såsom Borgerservice, og der har vi i dag så fået finansministerens ord for, at også efter 2012, hvor regeringens mål jo netop er, at kommunikationen mellem borger og de offentlige virksomheder skal foregå digitalt, vil hr. og fru Jensen, der ikke kan benytte sig af den moderne teknologi, stadig væk kunne gå ned til Borgerservice og få den nødvendige service, som han og hun har krav på.
Det er også relevant, når man snakker om digitalisering, at administrativt og økonomisk bøvl undgås fremover, for der har været rigtig mange it-skandaler.
Tinglysningen har været den mest synlige og nok også den mest omkostningsfyldte, hvor hensigten om at gøre det lettere og mere effektivt har vist sig at blive alt andet end det.
Det er blevet tungt, uigennemtænkt og uprøvet, og det har kostet rigtige, rigtig mange penge.
Derfor er det også vigtigt, at man, når man snakker om digitalisering fremover, også har det for øje i forhold til de 15 store projekter, som regeringen har været med til at sætte i gang, så man ikke gentager de samme fejl.
Det har nemlig kostet rigtig, rigtig mange penge – sammenlagt har de 15 projekter kostet omkring 862 mio. kr.
Det er også vigtigt, at regeringen, når man snakker om digitalisering af den offentlige sektor, er visionær, hvad it angår, både i det offentlige og hos diverse institutioner i f.eks. uddannelsessektoren.
Selv om den tidligere forskningsminister lancerede sit ønske om digitalisering af det offentlige tilbage i 2006, er der stadig væk rigtig, rigtig mange mangler.
NemID er en af dem.
Den skulle have været igangsat i 2008, og vi venter stadig væk på den.
Det samme gælder den digitale postkasse, som den forhenværende ministeren nævnte tilbage i 2006; den venter vi også på.
Den er i gang, men vi venter endnu.
Derudover skal der også være krav om åbne standarder i it-løsninger.
Det vil sige, at de it-løsninger, der udvikles, får en åben kildekode, så de dermed løbende kan udvikles og tilpasses de lokale behov.
Det er nødvendigt med koordinering og åbenhed mellem de forskellige it-systemer.
Det har vi også diskuteret f.eks. inden for it på sundhedsområdet.
Det er også relevant med en hurtig bredbåndsudvikling og dermed også vigtigt at diskutere infrastruktur.
Der mangler vi stadig væk også en række visioner fra regeringens side.
Så alt i alt er vi med på, at digitalisering af det offentlige er vigtigt og nødvendigt, og at det er et must.
Det er godt for effektiviseringen, det er godt for borgerne.
Det er også godt for demokratiet, hvis alle er med.
Men afslutningsvis vil jeg også sige, at det er meget vigtigt, når man snakker om digitalisering af det offentlige, at man fra regeringens side og for den sags skyld også fra ministrenes side bliver lidt mere visionære på området, end man hidtil har været.
Det er også vigtigt, at man ikke kun ser på effektiviseringen, men også på den informationsdeling og videndeling, der er nødvendig i forhold til borgerne, når man snakker om digitalisering af det offentlige.
Det er også nødvendigt med investeringer på området, altså i de rigtige it-projekter, og med koordineringen mellem forskellige parter.
Digitalisering er godt, når det fungerer, og digitalisering er også godt ud fra et praktisk, demokratisk perspektiv, men det er nødvendigt, at alle er med.